Dječja štednja se isplati: Veća je kamata od štednje odraslih

Na dulje oročenje banke daju veću kamatu, a izdrže li do kraja dobit će bonus od 10 do 25 posto kamate. Za podizanje novca s dječje štednje roditelj koji zastupa dijete može tijekom mjeseca podići do 10.000 kuna

<p>Djecu je odmalena dobro učiti kako mogu štedjeti novac te da će nakon određenog vremena moći ostvariti neki cilj odnosno kupiti si nešto što jako žele.</p><p>Banke nude razne vrste štednje namijenjene djeci, a kamate su veće nego za štednju odraslih.</p><p>RBA ima dječju premijsku štednju, a roditelji ju u ime djeteta mogu ugovoriti do njegove punoljetnosti. Ugovara se koliko se želi uplaćivati i kako često, a pored kamate ostvaruje se i premija na kamatu od 25 posto. Kamate na štednju u kunama oročenu na dvije godine su 2,4 posto, a uz premiju od 25 posto to je 2,69.</p><p>Erste banka ima Medo Štedo dječju štednju, može se ugovoriti na najviše tri godine, a automatski se produljuje do punoljetnosti djeteta. Najkraći rok oročenja je šest mjeseci, a minimalni početni ulog 50 kuna ili protuvrijednost u eurima ili dolarima. Na račun se može uplatiti bilo kad, a roditelji mogu napraviti i trajni nalog sa svojeg računa za redovite uplate. Kamata ovisi o iznosu i vremenu štednje te valuti. Za kune je do dva posto, eure jedan posto, a dolare pola posto. Po isteku oročenja dobije se i premija na kamatu 15 posto.</p><p>HPB ima dječju štednju te dječji račun Kockica. Dječja štednja Kockica može se ugovoriti u kunama, eurima, švicarskim francima ili američkim dolarima na jednu do tri godine. Dječji račun Kockica je u kunama, a do ušteđevine se uvijek može putem kartice. Kamata je dva posto i promjenjiva je. Na dječju štednju kamate su fiksne, za štednju u eurima do 1,2 posto, u kunama do 2,5 posto.</p><p>U Sber banci kamate na dječju štednju ovise samo o valuti. Za kune su 2,2 posto, a eure jedan posto. Najviše se može uplatiti 35.000 kuna ili 5000 eura.</p><p>PBZ nudi dječju štednju u kunama i eurima. Kamate za kune su, ovisno o iznosu te duljini oročenja između 0,28 i 2,3 posto, a po isteku oročenja dobije se i 10 posto premije na kamatu.</p><p>OTP banka ima dječju štednju u kunama, eurima i dolarima. Kamata, kao i kod ostalih, ovisi o iznosu te roku oročenja. Za kraći rok kamata je fiksna, a za dulje promjenjiva. Dijete dobije svoju karticu, no novac može samo uplatiti, ne i podići. Za prijevremeni prekid štednje plaća se naknada.</p><p>U RBA, Erste, HPB, Sber i PBZ- u se ne plaća otvaranje, vođenje i zatvaranje dječje štednje. Upite o dječjoj štednji poslali smo u 12 banaka. Šest ih je poslalo podatke, a Addiko i Croatia banka odgovorili su da nemaju dječju štednju.</p>